# Edward Norton

Edward James Norton, Jr. (Boston, 18 d'agost de 1969) és un actor, productor i director de cinema estatunidenc. Ha estat nominat als Oscar com a millor actor, per la pel·lícula American History X, i actor secundari per Les dues cares de la veritat. Juntament amb Brad Pitt i Helena Bonham Carter és un dels protagonistes de la pel·lícula de culte Fight Club (El club de lluita, 1999). Va ser guardonat amb un Globus d'Or com a millor actor secundari.
Norton és un activista ambiental i emprenedor social. És administrador d'Enterprise Community Partners, una organització sense ànim de lucre que defensa l'habitatge assequible, i exerceix com a president de la branca nord-americana del Maasai Wilderness Conservation Trust. També és ambaixador de bona voluntat de l'ONU per a la biodiversitat.

## Biografia

Norton va néixer a Boston, Massachusetts, i va créixer a Columbia, Maryland. La seva mare Robin, professora de llengua, va morir d'un tumor cerebral el 1997. El seu pare, Edward Sr. és un conegut advocat. Té dos germans menors, Molly i James.
És descendent de John Norton, un arquitecte britànic de l'estil neogòtic victorià. L'avi matern de Norton, James Rouse, va ser cofundador el 1939 de la promotora The Rouse Company i cofundador de la corporació immobiliària Enterprise Community Partners.
Des de petit Edward s'interessà pel món de l'actuació, concloent amb un debut en el cinema al costat de Richard Gere a la pel·lícula Les dues cares de la veritat dirigida per Gregory Hoblit. Amb anterioritat s'havia llicenciat en Història a la Universitat Yale. Gràcies a aquesta pel·lícula va guanyar el Globus d'Or i va ser nominat a l'Oscar per la seva interpretació. A partir d'aquest moment, Edward Norton va participar en diverses pel·lícules. Per American History X va tornar a ser nominat a l'Oscar.
L'any 2000 va dirigir la pel·lícula Més que amics (Keeping the Faith), una pel·lícula protagonitzada per Ben Stiller i Jenna Elfman on també actua el mateix.
Li agrada molt la música i fins i tot va arribar a tocar la guitarra en alguns concerts amb la banda de la seva expromesa Courtney Love, Hole. També ha mantingut una relació de tres anys amb l'actriu Salma Hayek. A més està interessat en la cultura japonesa i parla japonès amb fluïdesa, això li va permetre treballar a Osaka, Japó, per a l'empresa Enterprise Foundation, fundada pels seus avis James i Patrícia Rouse.

## Filmografia
### Actor

| Any | Pel·lícula | Paper | Notes |
| 1996 | Les dues cares de la veritat (Primal Fear) | Aaron Stampler | Globus d'Or al millor actor secundari Nominació − Oscar al millor actor secundari Nominació − BAFTA al millor actor secundari |
| 1996 | L'escàndol de Larry Flynt (The People vs. Larry Flynt) | Alan Isaacman | |
| 1996 | Tothom diu "I love you" (Everyone Says I Love You) | Holden Spence | |
| 1998 | Rounders | Lester "Worm" Murphy | |
| 1998 | American History X | Derek Vinyard | Nominació − Oscar al millor actor |
| 1999 | Fight Club | Narrador/ Jack | |
| 2000 | Més que amics (Keeping the Faith) | Pare Brian Finn | |
| 2001 | The Score | Jack Teller | |
| 2002 | 25th Hour | Monty Brogan | |
| 2002 | Smoochy | Sheldon Mopes / Smoochy el Rinokmn | |
| 2002 | Frida | Nelson Rockefeller | |
| 2002 | Red Dragon | Will Graham | |
| 2003 | The Italian Job | Steve Frazelli | |
| 2005 | Down in the Valley | Harlan | |
| 2005 | Kingdom of Heaven | Baldwin IV | |
| 2006 | El vel pintat | Walter Fane | |
| 2006 | The Illusionist | Eisenheim | |
| 2008 | L'increïble Hulk (The Incredible Hulk) | Bruce Banner / Hulk | |
| 2008 | Una qüestió d'honor (Pride and Glory) | Ray Tierney | |
| 2008 | Bustin Down The Door | Narrador | |
| 2009 | The Invention of Lying | Traffic Cop | |
| 2009 | Leaves of Grass | Bill Kincaid / Brady Kincaid | |
| 2010 | Stone | Gerald "Stone" Creeson | |
| 2012 | Moonrise Kingdom | Scout Master Ward | |
| 2012 | The Bourne Legacy | Col Eric Byer | |
| 2014 | The Grand Budapest Hotel | Henckels | |
| 2014 | Birdman | | |
| 2016 | Collateral Beauty | Whit Yardsham |
| 2018 | Isle of Dogs | Rex | Veu |
| 2020 | The French Dispatch | | |
| 2022 | Glass Onion: A Knives Out Mystery | Miles Bron | |
| 2024 | A Complete Unknown | Pete Seeger | |

## Notes

* ↑ «Rich Before They Were Famous». E!. Arxivat de l'original el August 20, 2014.